b'\n_START_ARTICLE_\nWaisenhus\n_START_PARAGRAPH_\nWaisenhus eller vaisenhus er den eldre betegnelsen p\xc3\xa5 et barnehjem for foreldrel\xc3\xb8se.  Ordet waisen kommer fra tysk og betyr foreldrel\xc3\xb8s. Det var flere waisenhus i Norge._NEWLINE_Det f\xc3\xb8rste waisenhuset ble opprettet i Trondheim i 1637 etter en pest som hadde herjet Tr\xc3\xb8ndelag og gjort mange barn foreldrel\xc3\xb8se. I Oslo ble Christiania Opfostringshus etablert i 1778 av kong Christian VII for \xc3\xa5 v\xc3\xa6re skole og hjem for fattige og gjerne foreldrel\xc3\xb8se barn. Ideologien var preget av pietistisk, luthersk tankegang. Det skulle v\xc3\xa6re en lik kj\xc3\xb8nnsfordeling, og ved starten var det plass til 25 barn av hvert kj\xc3\xb8nn. Senere ble det tatt inn flest gutter, og da det ble avviklet i 1978 var det et rent guttehjem. Beboerne ble p\xc3\xa5lagt diverse sysler, fra \xc3\xa5 synge i begravelser til boktrykkeri. Waisenhuset holdt til i Kongens gate 1, som Christian VII hadde gitt til form\xc3\xa5let. I 1916 overtok kommunen Store Ullev\xc3\xa5l g\xc3\xa5rd og bygget det om til form\xc3\xa5let, slik at waisenhuset flyttet dit i 1918._NEWLINE_I Trondheim l\xc3\xa5 waisenhuset rett ved Erkebispeg\xc3\xa5rden og Domkirken i en stor, r\xc3\xb8dmalt trebygning fra 1771\xe2\x80\x931772._NEWLINE_Waisenhuset i Stavanger, kalt Bethania Waisenhus, ble grunnlagt av Lars Oftedal i 1877 p\xc3\xa5 Bergeland i Stavanger. Det var spredt p\xc3\xa5 \xc3\xa5tte hus med opptil 12 barn i hvert hus, som ble drevet av en \xc2\xabtante\xc2\xbb. Waisenhuset i Stavanger ble nedlagt i 1986. Det har i ettertiden blitt rettet sterke beskyldninger fra 15-20 tidligere beboere om fysisk og seksuell mishandling.'